Il-Kamra tad-Deputat approvat illejla mill-istadji kollha l-abbozz ta’ liġi dwar l-Enemalta li permezz tiegħu l-korporazzjoni se tinbidel f’kumpanija. Dan se jkun qed iwitti t-triq biex ikun implimentat il-ftehim bejn l-Gvern u s-Shangia Power Electric. L-abbozz ta’ liġi ġie approvat b’36 vot favur u 28 vot kontra. Fuq in-naħa tal-Gvern kien hemm Luciano Busttil u Franco Mercieca assenti bil-permess tal-Whip minħabba safar, filwaqt li Claudio Grech kien nieqes għan-naħa tal-Oppożizzjoni wkoll bil-permess tal-whip. Fid-dawl tal-fatt li l-Viċi Kap Nazzjonalista  Dr Beppe Fenech Adami jinsab indispost minħabba kwistjonijiet ta’ saħħa, il-Gvern u l-Oppożizzjoni qablu wkoll li jkun hemm pairing bid-deputata Laburista Deborah Schembri ma tieħux sehem fil-votazzjoni li ttieħdet b’division. Fil-votazzjoni tal-lum id-deputata Laburista Marlene Farrugia vvotat favur l-abbozz ta’ liġi wara li l-ġimgħa l-oħra hija ma marritx tivvota minħabba dak li sejħet nuqqas ta’ informazzjoni dwar il-ftehim mal-kumpanija Ċiniża.